Billig trykfølsom skærm til Raspberry Pi-projekter

Raspberry Pi har netop lanceret en ny skærm, der kan gøre dine små gør-det-selv-projekter både smartere og mere brugervenlige. Det nye 5-tommer Touch Display 2 koster blot 40 dollars (omkring 275 kroner) og er en kompakt udgave af den 7-tommer model, som kom på markedet sidste år.

Med en opløsning på 720p, IPS-panel og multitouch-understøttelse er skærmen perfekt til alt fra en mini-styreenhed i smart home-projekter til en lille alt-i-en-computer, hvor du slipper for at tilslutte mus og tastatur.

Ifølge Raspberrys softwarechef, Gordon Hollingworth, fungerer den ud-af-boksen uden behov for kalibrering eller besværlig opsætning:

“Den kapacitive skærm har fuld Linux-driverunderstøttelse – ingen manuel kalibrering, ingen jagt i device trees og ingen kamp med inkompatible touch-controllere.”

Den nye 5-tommer skærm kan registrere op til fem fingre ad gangen og får både strøm og signal direkte fra dit Pi-board via GPIO-header og et medfølgende båndkabel til DSI-porten. Det betyder, at du ikke behøver en separat strømforsyning, og at Raspberry Pi OS automatisk genkender skærmen og giver dig et digitalt tastatur til input.

5-tommer varianten af Raspberry Pi Touch Display 2 egner sig fortrinligt til smarthome-projekter.

Ligesom den større 7-tommer udgave kan du montere dit Pi-board direkte på bagsiden, så du ender med en samlet enhed. Den er kompatibel med alle fuldstørrelse Raspberry Pi-modeller fra 2014’s Raspberry Pi 1 B+ og frem – dog ikke med Raspberry Pi Zero.

Skærmen rammer ikke markedet som en revolution, men den er et officielt tilbehør med bred kompatibilitet og support. For hobbyfolk og de kreative betyder det en billig og ukompliceret måde at give projekterne en trykfølsom brugerflade på.

Foruden de to Touch Display 2-modeller tilbyder Raspberry Pi også en bærbar 15,6-tommer skærm til omkring 100 dollars, tiltænkt dem der bruger Pi som en egentlig desktopmaskine.

Billig trykfølsom skærm til Raspberry Pi-projekter